Guro Reiten

Guro Reiten (født 26. juli 1994) er en norsk fotballspiller fra Sunndalsøra som spiller for Chelsea og det norske landslaget. Hun er flere ganger norsk og engelsk seriemester. Reiten er dessuten flere ganger kåret til Årets spiller i Toppserien og vært på Årets lag i engelsk FA Women's Super League. 


== Klubbkarriere ==


==== Sunndal (–2011) ====
I aldersbestemt fotball i Sunndal Fotball var Reiten med å vinne Norway Cup to ganger. Hun debuterte på A-laget til Sunndal i 2. divisjon like etter sin 15-årsdag.


==== Kattem (2011–2012) ====
Videre gikk hun til toppserielaget Kattem Idrettslag og debuterte i Toppserien i juli 2011. Reiten var lagets toppscorer i 2012 med 11 seriemål. Da Kattem måtte trekke laget fra Toppserien gikk hun til Trondheims-Ørn før 2013-sesongen. 


==== Trondheims-Ørn (2013–2016) ====
Reiten ble raskt en sentral spiller og ble etterhvert også tatt ut på landslaget. De kommende sesongene var hun sterkt ønsket av flere andre norske toppklubber, men valgte å forlenge kontrakten med Trondheims-Ørn i januar 2015. Før 2016-sesongen ble hun utnevnt til lagets kaptein.


==== LSK Kvinner (2017–2019) ====
I oktober 2016 signerte Reiten en toårskontrakt med LSK Kvinner, gjeldende fra 2017-sesongen. LSK hadde ønsket henne i flere år, men først som 22-åring følte hun seg klar for å ta det neste steget. I sin første sesong var hun med å vinne Toppserien 2017 og ble ligaens toppscorer med 18 mål. Etter sesongen ble hun kåret til årets spiller i Toppserien. Året etter ble det både serie- og cupgull. Igjen ble Reiten toppscorer i Toppserien med 21 mål. Hun ble også igjen kåret til årets spiller, samt fikk prisen for årets mål.


==== Chelsea (2019–) ====
Våren 2019 ble det kjent at hun hadde signert kontrakt med den engelske storklubben Chelsea. Der ble hun lagvenninne med norske Maren Mjelde og Maria Thorisdottir. I sin første sesong fikk hun 15 seriekamper og scoret fem mål, og ble seriemester. I august 2020 signerte hun en ny kontrakt til 2023. I 2021/22-sesongen var hun med å vinne sitt tredje seriegull på rad for Chelsea. Hun ble også tatt ut på årets lag i Women's Super League.


== Landslagskarriere ==
Reiten har landskamper for J15, J16, J17, J19, U20, U23 og det norske A-landslaget.Allerede som 13-åring ble hun tatt ut på J15-landslaget da de skulle spille kamp i Kristiansund. De følgende årene var hun innom samtlige yngre landslag. Hun var med å vinne EM-sølv med J19-landslaget i 2011, og ble etter hvert kaptein på laget.
Reiten fikk debuten på A-landslaget i januar 2014 på La Manga. Hun ble tatt ut i sin første mesterskapstropp til EM i Nederland 2017. Under VM i Frankrike 2019 scoret hun Norges første mål i åpningskampen mot Nigeria og ble kåret til banens beste spiller, og hun gjentok scoring i mesterskapsåpningen da Norge møtte Nord-Irland i EM i England 2022.


== Meritter ==


=== Klubb ===


==== LSK Kvinner ====
Toppserien, seriemester: 2017, 2018, 2019
Norgesmesterskapet: 2018, 2019


==== Chelsea ====
FA Women's Super League: 2019/20, 2020/21, 2021/22
FA Women's League Cup: 2019/20, 2020/21
FA Community Shield: 2020
Women's FA Cup: 2020/21, 2021/22


=== Landslag ===
Algarve Cup: 2019


== Personlige utmerkelser ==
Toppscorer og Årets spiller i Toppserien 2017.
Toppscorer, Årets spiller og Årets mål i Toppserien 2018.
På Årets lag i FA Women's Super League 2019/2020, kåret av sportsnettstedet The Athletics ekspertkommentatorer.
På Årets lag i FA Women's Super League 2021/2022, kåret av den engelske spillerforeningen.


== Referanser ==


== Eksterne lenker ==
(en) Guro Reiten – FIFA 
(en) Guro Reiten – UEFA 
(en) Guro Reiten – WorldFootball.net 
(en) Guro Reiten – Soccerway 
(no) Guro Reiten – Norges Fotballforbund 
(de) Guro Reiten – Soccerdonna 
(en) Guro Reiten – FBref